Més de 300 escolars del col•legi Ausiàs March coneixen l’Ajuntament i els carrers de Paterna
01/12/2015

# Més de 300 escolars del col•legi Ausiàs March coneixen l’Ajuntament i els carrers de Paterna

[![Els alumnes durant la seua visita al Saló de Plens](/images/noticias/2015/12/ninos-pleno.jpg)](/images/noticias/2015/12/ninos-pleno.jpg)

01.12.2015

El regidor d’Educació, José Manuel Mora, ha acompanyat els escolars i els seus pares i mares en una visita guiada pel Consistori i per diferents zones de la localitat

Més de 300 escolars del col•legi Ausiàs March de Paterna han conegut este matí en primera persona com funciona l’Ajuntament de Paterna. Acompanyats pel regidor d’Educació, José Manuel Mora, han visitat el saló de plens i han presentat instàncies en el Servici d’Informació i Atenció al Ciutadà (SIAC) demanant millores en les instal•lacions del seu centre educatiu.

Una experiència “extraordinàriament positiva”, en paraules de Mora, proposada pel mateix centre escolar i que es plantejarà també com a activitat a la resta de col•legis de Paterna. ‘Escola al carrer’ té un objectiu eminentment educatiu i també inclou els pares i mares dels alumnes, que han participat junt amb els seus fills, tant en la visita a l’Ajuntament, com a distintes zones de la localitat.

Les Coves del Batà, el Barranc de la Font, la Torre, l’Ajuntament… són molts els llocs que han sigut visitats pels alumnes i les alumnes. Una activitat escolar que serà exportada a més centres que desitgen realitzar-la perquè els menors es familiaritzen amb el funcionament de l’Administració local.

El regidor de l’equip de Govern del PSOE, José Manuel Mora, ha assenyalat que “ha sigut una de les millors experiències a nivell personal com a regidor perquè els més menuts tenen grans idees que seran tingudes en compte. I per descomptat atendrem cada una de les reivindicacions que ens plantegen”.